Dårligdommerne

Dårligdommerne er en dansk podcast der anmelder dårlige (ifølge holdet), primært danske, film. Podcastens værter er Jacob Ege Hinchely, Troels Møller og Christopher Leo "Sideburns" Andersen. I en kort periode erstattede komiker Dan Andersen  "Sideburns" som den 3. dommer. Alle tre originale værter har tidligere arbejdet for, eller er stadig involveret i, produktionen af Troldspejlet på DR. Podcasten er inspireret af den lignende amerikanske podcast How Did This Get Made? Værterne har selv kaldt podcasten for et satirisk anmelderprogram.

Format 
I hver podcast anmeldes der én film, med enkelte undtagelser, hvor flere kortfilm er afsnittets hovedemne. De film der anmeldes i Dårligdommerne er primært uaktuelle danske film, men der er også lavet afsnit med nye amerikanske produktioner som bl.a. Warcraft (2016), Batman v Superman: Dawn of Justice (2016) og Justice League (2017).

Sproget i podcasten udmærker sig ved til tide at være vulgært og udtrykket "knep jer selv" er blevet en fast del af programmet og optræder ofte i opslag på trioens sociale medier.

Indimellem har værterne gæster på besøg, der ofte har valgt den film som de ser. Disse gæster har bl.a. inkluderet værten fra Troldspejlet Jakob Stegelmann, filminstruktør Ask Hasselbalch, rapperen Pede B, komikerne Ane Høgsberg, Dan Andersen og Mark Le Fevre.

Herefter taler værterne og eventuelle gæster om indholdet i filmen, hvor de påpeger plothuller, dårligt skuespil, ulogiske eller decideret forkerte oplysninger (eksempelvis inkonsekvente tidslinjer, forkerte beregninger eller lignende). Teknikken hvormed filmen er optaget berøres også, herunder color grading, lyd- og lyssætning samt valg af digitalt/analogt kamera. Desuden afspilles en række klip fra filmen, udvalgt af værterne, hvorefter de taler om indholdet.

I en del afsnit har Andersen lavet en quiz på baggrund af eventuelt ekstramateriale til filmene, research på nettet og lignende. I flere afsnit har en lytter og fan også indsendt en quiz, som Hinchely og Møller forsøger at svare på.

Hvert afsnit afsluttes med uddelingen af en såkaldt Søren Bregendal-pris, der gives til den skuespiller, der gør filmen værd at se, enten fordi vedkommende gør det så dårligt, at det er underholdende, eller fordi personen gør det godt i en ellers ekstremt ringe film. Prisen er opkaldt efter den danske sanger og skuespiller Søren Bregendal efter hans præstation i Rich Kids, som var den første film, som podcasten omhandlede. Afslutningsvist vurderer dommerne (inklusive eventuelle gæster) om filmen kan anbefales eller ej. 

I afsnit 50 (efter podcasten rykkede platform) omhandlende Klassefesten 2 - Begravelsen, indføres Sy Lee-prisen, der gives til den statist, der stjæler billedet. Prisen er opkaldt efter realitydeltager Sy Lee, der i forbindelse med sin deltagelse i filmen skrev et indlæg om oplevelsen på sin blog. 

Flere afsnit er blevet optaget under liveshows på bl.a. Bremen Teater i København, Svalegangen i Aarhus Teater 95b i Odense og Grønnegades Kaserne i Næstved.

Podcasten udkommer hver anden uge. Fra juni 2017 forsøgte de desuden at udgive en såkaldt "minisode" i de uger, hvor podcasten ikke udkom. I minisoder snakker værterne om film generelt og besvarer spørgsmål fra lyttere, som de har fået via email og sociale medier.

I foråret 2019 annoncerede Dårligdommerne, at podcasten ophørte. Men i august samme år blev det afsløret, at Dårligdommerne rykker over på den nye podcasttjeneste Podimo.

Nytårsawards 
I 2017 og 2018 udgav Dårligdommerne en Nytårs special, hvor værterne gav priser til de film, som de havde set i løbet af året.

Modtagelse 
Episode 9 af podcasten, som omhandlede A Viking Saga, var nomineret til Årets Podcast ved Prix Radio i 2015, men blev slået af One Direction Podcast.

Oliver Enné fra Euroman nævnte i en artikel fra april 2015 at afsnittet om Rich Kids var "værd at høre". Dårligdommerne blev nævnt som en blandt 11 podcasts, som blev anbefalet af Sarah Iben Almbjerg i en artikel fra Berlingske fra november 2016.

I januar 2017 blev podcasten downloadet 100.000 gange. I juni 2017 rundede podcasten 1 million downloads. I januar 2018 skrev Euroman at podcastens afsnit gennemsnitligt blev downloadet 25.000 gange.
Ved udgangen af 2017 blev Dårligdommerne nævnt som et alternativ til Den Korte Radioavis, hvis man elsker "Kirsten Birgits Kulturkanyle".

I maj 2018 nåede podcasten 2 millioner downloads. I foråret 2019 havde de opnået 2,7 millioner downloads.

Afsnit

Afsnit på Podimo

Referencer

Eksterne henvisninger 
 

Podcasts
Etableret i 2013
Ophørt i 2019